जिस बेल्लै कोई जना रिटायर होंदा ऐ ओह् अपने मैह्‌कमे लेई मरी जंदा ऐ। अपने कन्नै कम्म करने आह्‌ले साथियें दे चेत्तें च गुम होई जंदा ऐ, बिसारी दित्ता जंदा ऐ फ्ही ओह् इस दुनिया दा बी रुख्सत होई जंदा ऐ। पर जीवन चलदा रौंह्‌दा ऐ मते हारे लोक अपने आपै गी खीरी यात्रा आस्तै तेआर नेईं करदे ; उन्दियां कठेरी दियां चीजां बस्तां, लटे-पटे, अनुभव, यादां, जोड़ दे सरबंध उन्दे कन्नै चंबड़े दे रौंह्‌दे न। उन्दे उप्पर हावी रौंह्‌दे न ते उ’नेंगी टैन्शन ते चिन्ता दे झटके दिंदे रौंह्‌दे न। केइयें आस्तै, अपने मैह्‌कमें ते मेह्‌कमे च बने दे सरबन्धें कोला छुटकारा पाना, अपने सिस्टम चा उ’नेंगी कड्ढ़ी सु’ट्‌टना मुश्कल लगदा ऐ। एस करियै मेरा इक सुझाऽ, इक सलाह ऐ क जि’यां नौकरी च दाखल होने बेल्लै प्रोंबेशन पीरियड होंदा ए, मैह्‌कमे दे कायदे कानून, कम्मै सरबंधी जिम्मेवारियें, तौर-तरीकें दी सखलाई आस्तै, इ’यां गै मैह्‌कमे दा बरखास्तगी कोला पैह्‌लें इक दऊं ब’रें डी.लर्निंग, जे किश सिक्खे दा ऐ, जानकारी ऐ उसी भुलाने दा पीरियड होना चाहिदा। इस पीरियड च रिटायर होने आह्‌ले गी कोई जिम्मेवारी जां महत्त्वपूर्ण कम्म नेईं सौंपेआ जाना चाहिदा। पीर्टंस प्रिंसिसल गी ध्यानै च रक्खेआ जाना चाहिदा जेह्‌दे मुताबक जि’यां-जि’यां कोई उच्चे औह्‌दे उप्पर पुजदा जंदा से ओह्‌दी काबलियत घटदी जंदी ऐ।